burgasdotpro/wikipedia huggingface dataset:
Staroměstská (stanica pražského metra)

Staroměstská je jedna zo staníc pražského metra. Nachádza sa na linke A medzi stanicami Malostranská a Můstek pod ulicou Kaprova. Stanicu otvorili 12. augusta 1978.
Charakteristka stanice.
Staroměstská je stanica s troma loďami so skráteným stredným tunelom a s ôsmimi pármi prestupov na nástupištia. Zo stanice vedie jeden eskalátorový tunel do vestibulu pod Kaprovou ulicou, kde je možný prestup na linky električiek. Pôvodne sa uvažovalo o vybudovaní druhého vestibulu s vyústením na Staromestské námestie. Koncepcia z roku 1987 počítala s jeho výstavbou v roku 1995. Táto myšlienka sa opäť objavila koncom 90. rokov, ale bola odložená na neurčito kvôli extrémne vysokým nákladom na jeho výstavbu. 
Stanica je obložená bielym mramorom. V priestoroch nástupišťa je obložená konvexnými a konkávnymi výliskami z eloxovaného hliníku v žltozelenej farbe, ktorú dopĺňa vodorovný červený pruh. Vo vestibule sa nachádza mozaika pripomínajúca udalosti februára 1948. Výstavba stanice stála celkom 265 miliónov Kčs.
Náměstí Míru (stanica pražského metra)

Náměstí Míru je jedna zo staníc pražského metra. Nachádza sa na linke A medzi stanicami Muzeum a Jiřího z Poděbrad. Otvorená bola 12. augusta 1978 ako konečná stanica. Od roku 1980 odtiaľto viedol ďalší úsek trasy A do stanice Želivského. 
Stanica je s hĺbkou 53 metrov zároveň najhlbšou v pražskom metre a v EÚ. 
Charakteristika stanice.
Stanica je razená s tromi loďami, pričom stredná loď ma skrátenú dĺžku 53 metrov so siedmimi pármi prestupov na nástupištia. Náměstí Míru je konštruovaná ako koncová stanica, pričom je možné k nej pribudovať ďalší eskalátorový tunel s vestibulom na Vinohradskej třídě a prípadne prestup na projektovanú linku D. Samotná stanica je dlhá 114 metrov. 
Zo strednej lode vedie 87 metrov dlhý eskalátorový tunel na rovnomenné námestie. V priestore nástupíšť sú steny obložené konkávnymi a konvexnými výliskami z eloxovaného hliníku. Stanici dominuje zlatistá farba a modrý vodorovný pruh, v ktorom sa nachádza meno stanice. Stĺpy sú obložené prelamovanými antikorovými plechmi. Celkové náklady na výstavbu stanice dosiahli 303 miliónov Kčs. Na konci 90. rokov bola stanica kompletne zrekonštruovaná. 
Za stanicou, smerom ku stanici Muzeum, ústia traťové spojky zo stanice I. P. Pavlova.
Carrickmacross

Carrickmacross (ír. "Carraig Mhachaire Rois") je mesto v severovýchodnej časti Írska, v grófstve Monaghan. 
V roku 2011 tu žilo 1 976 obyvateľov 
Mesto sa nachádza v juhovýchodnej časti grófstva, neďaleko hranice s grófstvom Louth, severozápadne od Ardee, západne od Dundalku a JJV od Monaghanu. Leží v blízkosti cesty I. triedy č. N2 a na križovatke ciest R178, R179 a R180. 
K pozoruhodnostiam mesta patrí rímskokatolícky kostol z r. 1866, kostol v osade Magheross, budova súdu a tiež budova tzv. Poor Law Union Workhouse. Juhovýchodne od mesta sa nachádza jazero Lough Naglack s golfovým areálom.
Carrick

Carrick môže byť:
Jiřího z Poděbrad (stanica pražského metra)

Jiřího z Poděbrad je jedna zo staníc pražského metra. Nachádza sa na linke A medzi stanicami Náměstí Míru a Flora v mestskej štvrti Vinohrady. Otvorená bola 22. decembra 1980 ako súčasť úseku II.A. do stanice Želivského.
Charakteristika stanice.
Stanica je razená, pilierová, s tromi loďami, pričom stredná loď ma skrátenú dĺžku 34 metrov so siedmimi pármi prestupov na nástupištia. Stanica má jeden výstup vedúci zo strednej lode eskalátorovým tunelom s dĺžkou 73 metrov, za ktorým sa napája podzemný vestibul. Existuje možnosť dostavať ďalší eskalátorový tunel. Stanica je 107 metrov dlhá a nachádza sa 45 metrov pod povrchom námestia Jiřího z Poděbrad.
Nástupišťa sú obložené hliníkovými výliskami s pologuľami v zlatavej a tyrkysovej farbe. Piliere stanice sú obložené hnedým juhoslovanským mramorom Kanfanar. Eskalátorový tunel je obložený hliníkovým prelamovaným plechom zlatej farby. V podchode sa nachádza reliéfny medailón s portrétom kráľa Jiřího z Poděbrad a ďalšie reliéfy s témou husitstva.
Celkové náklady na výstavbu stanice dosiahli 264 miliónov Kčs.
Spytihněv I.

Spytihněv I. (* okolo 875† 915) bol české knieža (od r. 889) z rodu Přemyslovcov. 
Životopis.
Ako syn Bořivoja I. a Ludmily z Pšova dedičom trónu a právoplatným nástupcom. Po smrti svojho otca sa postavil do čela protimoravskej opozície. Bolo to vlastne prirodzené, pretože z nástupníckych práv (i vzhľadom na jeho neplnoletosť) bol vytlačený veľkomoravským kniežaťom Svätoplukom I. 
Zdedil otcovo dielo a jeho postavenie, ktoré si vydobyl ako v stredných Čechách, tak i v celej českej kotline. Jeho nástup na český kniežací stolec je spojený s odtrhnutím Čiech od Moravy. 
Čechy sa v roku 895 vymanili zo závislosti na Veľkomoravskej ríši. V júli 895 usporiadal cisár Arnulf Korutánsky v Regensburgu snem, na ktorý sa dostavili všetci českí vojvodovia so Spytihněvom na čele. Tu bol donútený uznať zvrchovanosť Bavorov a podriadenosť českých krajín regensburskej cirkevnej diecéze. Súčasne sa pritom sťažoval na bezprávie, ktorého sa na Čechoch dopúšťali Moravania. 
Po páde Veľkej Moravy musel čeliť náporu maďarských kmeňov. Podporoval kresťanstvo, a bol to pravdepodobne on, kto pozval do Čiech latinských kňazov západnej cirkevnej orientácie. 
Pripisuje sa mu výstavba sústavy hradísk na hraniciach pôvodného přemyslovského územia (tzv. kniežacieho rodového patrimónia) a založenie kostola sv. Petra a Pavla v Budči. Táto svätyňa dosiahla čoskoro veľkého významu; učil sa tu i mladý knieža Václav. 
Politicky spadá jeho vláda do obdobia zmätkov po rozpade Veľkomoravskej ríše, kedy sa uvoľňovali zväzky s Moravou a knieža hľadal nové spojenectvo najmä orientáciou na východofranskú ríšu. O jeho prípadných rodinných vzťahoch či potomkoch niet poznatkov.
Ľudmila (svätica)

Svätá Ľudmila alebo Ľudmila z Pšova (* asi 860, Pšov † 15. september 921, Tetín) bola česká kňažná, pravdepodobne dcéra pšovského (staršie označenie pre Mělník) kniežaťa Slavibora, manželka prvého historického českého kniežaťa Bořivoja I.
Pôvod.
O jej pôvode sa zmieňujú dva historické pramene – podľa Kristiánovej legendy pochádzala z Pšova, podľa staroslovanskej legendy jej pôvod treba hľadať v Srbsku, kde bola vychovávaná ako pohanka.
Pravdepodobne v roku 874 sa stala manželkou kniežaťa Bořivoja I. Ako česká kňažná bola spolu s manželom pokrstená na Velehrade staroslovienskym biskupom Metodom. Prijatie kresťanstva umožnilo získať Přemyslovcom politickú prevahu nad ostatnými kmeňovými kniežatami v Čechách.
Spory s Drahomírou.
Po manželovej smrti žila naďalej na kniežacom dvore, ktorý opustila po tom, čo sa dostala do sporu so svojou nevestou Drahomírou. Odišla do ústrania na Tetín. Do popredia spoločenského diania sa dostala opäť v r. 921, kedy zomrel jej mladší syn, knieža Vratislav I. a jej bolo zverené poručníctvo nad vnukom, mladým kniežaťom Václavom. Tento fakt vyvolal nesúhlas u Václavovej matky Drahomíry. Sedem mesiacov po Vratislavovej smrti dala Ľudmilu najatými vrahmi zavraždiť. Stalo sa tak v noci z 15. na 16. septembra 921. 
Podľa historických záznamov vraždu vykonali členovia Drahomírinej družiny Tunna a Gommon, pravdepodobne príslušníci kmeňa Varjagov. Ako vražedný predmet použili šál, ktorý sa neskôr stal jedným z atribútov svätej Ľudmily.
Moderní historici sa domnievajú, že smrť Ľudmily v skutočnosti nebola vražda, ale poprava. Jej dôvodom mala byť údajná Ľudmilina vlastizrada, keď plánovala požiadať kráľa Arnulfa Korutánskeho o pomoc pri presadení vnuka Václava na kniežací stolec.
Prvá česká svätica.
Ľudmila bola pochovaná na Tetíne. Legendy vravia o početných zázrakoch, ktoré sa udiali už pri jej hrobe. Už Drahomíra dala Ľudmilin dom premeniť na chrám sv. Michala. Knieža Václav po nástupe na trón dal preniesť Ľudmiline ostatky z Tetína do Prahy a v r. 925 ich dal uložiť do kostola sv. Jiří na Pražskom hrade, kde sú dodnes. 
Ľudmila sa stala nielen prvou českou, ale i prvou slovanskou sväticou, ktorej kult bol uctievaný už v 12. storočí. Jej prvý zázrak sa udial v r. 1100. Po polovici 12. storočia vzniklo niekoľko ľudmilských legiend.
Význam svätej Ľudmily.
O jej význame ako najstaršej českej svätice svedčí množstvo jej zasvätených sakrálnych stavieb nielen v Čechách ale i v iných krajinách. Jej význam ďaleko presahuje to, čo je o nej a o jej živote známe.
Rodinné pomery.
Ľudmila mala s Bořivojom údajne šesť detí (traja synovia a tri dcéry). Historicky sú však známi iba ich dvaja synovia, neskoršie české kniežatá Spytihněv I. a Vratislav I.
Flora (stanica pražského metra)

Flora je jedna zo staníc pražského metra. Nachádza sa na linke A medzi stanicami Jiřího z Poděbrad a Želivského v mestskej štvrti Vinohrady. Nad stanicou sa nachádza Palác Flora a v jej tesnej blízkosti sú Olšanské hřbitovy. Otvorená bola 22. decembra 1980 ako súčasť úseku II.A.
Charakteristika stanice.
Flora je razená stanica s troma loďami. Stredná loď je skrátená na 33 metrov so šiestimi pármi prestupov na nástupištia. Stanica je dlhá 108 metrov a nachádza sa iba 26 metrov pod zemou, čo z nej robí najplytšie položenú stanicu v sieti pražského metra. Zo strednej lode vedie jeden výstup eskalátorovým tunelom do podzemného vestibulu. Ten je priamo napojený na nákupné centrum Palác Flora. Na ulicu vedie ďalších šesť výstupov.
Stanica je obložená výliskami z eloxovaného hliníka v zlatej farbe a vo farbe červeného vína. Piliere sú obložené okrasným šedým juhoslovanským mramorom Maljat. Dlažba je žulová, madlá sú vyrobené z lešteného antikora. V pasáži sa nachádzajú keramické stély s rastlinnou tematikou. Na povrchu sa predtým nachádzalo súsošie "Rodina". Táto socha bola odstránená pri výstavbe Paláca Flora. Teraz sa nachádza pri stanici metra A Depo Hostivař.
Výstavba stanice na konci 70. rokov stála celkom 254 miliónov Kčs.
Hotel California

Hotel California je štúdiový album, ktorý koncom roku 1976 vydala americká rocková skupina The Eagles. Tento album je prvým, ktorý bol nahraný bez jedného zo zakladateľov skupiny, hráča na strunové hudobné nástroje Bernie Leadona a prvým, na ktorého nahrávaní sa podieľal Joe Walsh. Zároveň je to posledný album, ktorý nahrával ich pôvodný basgitarista a spevák Randy Meisner.
"Hotel California" bol piatym albumom skupiny, na ktorom skupina Eagles nahrala originálny materiál. Tento album sa stal z komerčnej stránky a aj vzhľadom na reakcie kritiky jedným najúspešnejších v histórii skupiny. Od jeho vydania sa len v USA z neho predalo vyše 16 miliónov hudobných nosičov, v rebríčku najpredávanejších albumov sa začiatkom roku 1977 osemkrát dostal na prvú pozíciu a je v rebríčku pätnástich najpredávanejších albumov všetkých čias. Zároveň sú na tomto albume dve skladby, ktoré sa ako single umiestnili v rebríčku Billboard Hot 100 na prvom mieste. Sú to piesne „New Kid in Town“ (26. február 1977) a „Hotel California“ (7. máj 1977). 
V roku 2001 televízny kanál VH1 umiestnil album "Hotel California" na 38. miesto zoznamu 100 najlepších albumov všetkých čias. V takom istom hodnotení dal britský televízny kanál Channel 4 tento album na trináste miesto. Časopis "Rolling Stone" umiestnil album "Hotel California" na 37. pozíciu zoznamu 500 najlepších albumov všetkých čias.
Galeria Krakowska

Galeria Krakowska je nákupné centrum v Krakove na ulici Pawia oproti hlavnej krakovskej železničnej stanici a niekoľko minút od Starého Mesta. Je súčasťou komplexu budov, ktoré tvoria novú modernú zástavbu. 
Jej výstavba sa začala 12. októbra 2004, dokončená bola 28. septembra 2006. Na otváracej ceremónii sa zúčastnilo 53-tisíc ľudí. Nachádza sa tu 237 obchodov, 11 prevádzok služieb a 22 reštaurácií a kaviarní. Pre zákazníkov je k dispozícii 1400 parkovacích miest. 
Galéria má 3 podlažia, z ktorých jedno je podzemné a prepojené s hlavnou železničnou stanicou, každé poschodie je rozdelené na dve 325-metrové nákupné pasáže.
Trim

Trim môže byť:
Sofia Rotaru

Sofia Rotaru (po moldavsky), celým menom Sofija Michajlovna Jevdokimenko-Rotaru (, ; * 7. august 1947, Maršynci, Černovická oblasť, ZSSR, dnes Ukrajina) je sovietska, ukrajinská a ruská populárna speváčka moldavskej národnosti, skladateľka, tanečníčka, herečka, producentka a módny symbol.
Flora

Flora môže byť:
Zónovanie

Zónovanie môže byť:
Pankrác

Pankrác môže byť:
Fallen Astronaut

Fallen Astronaut je asi 8 cm veľká hliníková soška astronauta v skafandri umiestnená na Mesiaci. Sochu vytvoril belgický umelec Paul Van Hoeydonck po stretnutí s astronautom Davidom Scottom. Ten vyzval Van Hoeydoncka, aby vytvoril malú sochu, ktorá by pripomínala tých astronautov, ktorí v súvislosti s výskumom vesmíru prišli o život. Pre sochu bolo určených niekoľko obmedzení, musela byť ľahká a pevná, z materiálu, ktorý vydrží extrémne podmienky na Mesiaci a nesmela mať pohlavné, ani etnické znaky. V súvislosti so Scottovým želaním zabrániť komercionalizácii vesmíru nemalo byť zverejnené ani meno autora.
Fallen Astronaut je pravdepodobne jediným umeleckým dielom umiestneným na povrchu Mesiaca.
Plaketa s menami.
V roku 1971 umiestnila na povrch Mesiaca sochu posádka Apolla 15 spolu s plaketou, na ktorej boli uvedené mená ôsmich amerických a šiestich sovietskych kozmonautov, ktorí zahynuli v súvislosti s kozmickým výskumom. Sú to:
Veliteľ misie Apollo 15 David Scott poznamenal, že na plakete bohužiaľ chýbajú mená dvoch sovietskych astronautov, Valentina Bondarenka a Grigorija Neľubova, o ktorých úmrtiach neboli v dôsledku sovietskeho embarga informácie.
Na plakete nie sú uvedené ani mená dvoch amerických astronautov, ktorí zomreli v roku 1967. Michael James Adams a Robert Henry Lawrence, Jr.. Sú ale uvedení na Space Mirror Memorial.
Manned Orbiting Laboratory

Manned Orbiting Laboratory bol vojenský program USA, ktorého cieľom bolo postaviť a vypustiť vojenskú orbitálnu stanicu s posádkou.
Program bol založený v polovici 60. rokoch 20. storočia. Zo štartovacieho komplexu rampy SLC-6 na základni Vandenberg neďaleko Los Angeles v Kalifornii mali štartovať plánované lety programu MOL. V rámci prípravy programu síce v roku 1966 štartovala na orbitu jedna maketa stanice MOL, celý program bol však zrušený ešte pred prvým pilotovaným štartom. Pre tieto lety boli určené rakety typu Titan 3M a Titan 4. V začiatkoch úspešne prebiehajúceho programu Gemini sa v NASA uvažovalo, že kabíny Gemini použije ako dopravný prostriedok medzi Zemou a laboratóriom s posádkou MOL, ktorá mala byť pripravená na vypustenie v období 1968 – 1969. Zrušenie programu vychádzalo z politického rozhodnutia vlády o podpore programu Apollo s cieľom dosiahnutia prvenstva pri dobytí Mesiaca.
Kozmonauti v programu MOL.
Množstvo budúcich amerických kozmonautov, armádnych dôstojníkov začínalo svoju dráhu práve v programe MOL odkiaľ boli neskôr prevelení na programy Apollo , Skylab, Space Shuttle. Zoznam aspoň niektorých z nich:
Bill Mollison

Bill Mollison (* 4. máj 1928, Stanley, Tasmánia, Austrália – † 24. september 2016, Sisters Beach, Tasmánia, Austrália) bol austrálsky výskumník, učiteľ, prírodovedec a autor niekoľkých kníh, „otec permakultúry“, integrovaného systému dizajnu, ktorý vyvinul spolu s David Holmgrenom a ktorý zahŕňa nielen poľnohospodárstvo, záhradníctvo, architektúru a ekológiu, ale aj ekonomické systémy pre obchod a komunity.
V roku 1981 získal spolu s Patrickom van Rensburgom Right Livelihood Award.
EasyJet

EasyJet plc, vystupuje pod značkou easyJet, je britský nízkonákladový letecký dopravca, ktorý má svoju hlavnú základňu na letisku Londýn Luton. Bol založený 18. októbra 1995 britským podnikateľom Steliosom Haji-Ioannouom a po svojom raketovom raste sa stal najvýznamnejším konkurentom pre aktuálne najväčšiu nízkonákladovú leteckú spoločnosť Ryanair. 
Tento dopravca lieta na trasách medzi letiskami hlavne v Európe, ale aj v Turecku a severnej Afrike, celkovo v 27 krajinách. EasyJet za rok 2009 prepravil bezmála 46 miliónov pasažierov.
Destinácie.
EasyJet lieta do 118 destinácií. Jeho hlavná základňa je na letisku Londýn-Luton, ale jeho najväčšia základňa je na letisku Londýn Gatwick, kde ponúka 78 destinácií. EasyJet má aj základne v celej Európe: Bazilej, Belfast, Berlín-Schönefeld, Bristol, Doncaster Sheffield, Edinburgh, Ženeva, Glasgow, Liverpool, Londýn-Stansted, Lyon, Madrid, Manchester, Miláno-Malpensa, Newcastle, Paríž-Charles de Gaulle, Paríž-Orly a Rím-Fiumicino.
Dňa 17. decembra 2007, EasyJet oznámil, že by významne rozšíril svoje pôsobenie v severozápadnom Anglicku, o otvorení základne na letisku v Manchestri. EasyJet začal lety z Milána-Malpensa do Olbia dňa 21. októbra 2007, a tiež na Sardíniu do hlavného mesta Cagliari dňa 29. októbra 2007. 
Základňa v Dortmunde bola uzatvorená dňa 26. októbra 2008 z dôvodu neefektívnosti a zlou úrovňou príjmov. Aktivity na letisko Rím-Fiumicino majú byť rozšírené v novembri 2009 s otvorením ďalšej európskej základne. 
V decembri 2009 Easyjet preruší lety na letisko East Midlands. Po vyhlásení generálneho riaditeľa spoločnosti Andyho Harrisona, ktorý povedal, že: "Letecká spoločnosť nemôže vidieť rast na letisku v dlhodobej budúcnosti, a preto sa bude zameriavať na vyššiu prioritu v trhoch."
Do októbra 2006 lietal EasyJet aj na Slovensko, do Bratislavy.
Flotila.
Flotilu spoločnosti easyJet tvoria nasledujúce lietadlá (stav z mája 2010):
Priemerný vek flotily je 3,4 rokov.
Ryanair

Ryanair DAC je írska nízkonákladová letecká spoločnosť s hlavným sídlom na letisku v Dubline. Ide o najväčšiu leteckú spoločnosť v Európe a takisto najväčšiu na svete v počte prepravených medzinárodných cestujúcich. Za rok 2009 prepravila 65,3 milióna pasažierov, čo je 13% nárast oproti roku 2008, a plán na rok 2010 je až 73 miliónov pasažierov.
Flotilu spoločnosti tvorí takmer 300 lietadiel typu Boeing 737-800, ktoré lietajú na približne tisíc linkách po Európe a zo 49 základní. Spoločnosť je známa svojou rapídnou expanziou, ktorú dosiahla vďaka deregularizácii leteckého priemyslu v Eúrope v roku 1992, a tiež svojim nízkonákladovým (low-cost) modelom predaja leteniek. Najväčším letiskom, kde Ryanair operuje, je londýnske letisko Stansted. 
Filozofia.
Ryanair ponúka nízkonákladový (low-cost) model predaja leteniek. Na podobnom obchodnom modeli fungujú aj iné spoločnosti, ako napríklad EasyJet, Wizz Air alebo už skrachované SkyEurope Airlines. Prvá z menovaných spoločností je pre Ryanair najväčším konkurentom. V cene leteniek však ide Ryanair oproti svojim ostatným nízkonákladovým konkurentom ešte ďalej. Každý deň ponúka akciové letenky v cenách od 0,01€ do približne 12€, kde cena letenky je konečná, vrátane všetkých základných povinných poplatkov. Podľa štatistík tvoria tieto akciové letenky až približne polovicu všetkých predaných leteniek. Napriek tomu zisk Ryanairu v roku 2009 narástol oproti rovnakému obdobiu roku 2008 až o viac ako 500%. V roku 2023 Ryanair prepravil 169 miliónov pasažierov. Výnosy firmy boli vo výške 10,77 miliárd eur a jeho čistý zisk predstavoval 1,31 miliárd eur. Ryanair plánuje do svojej flotily pridať až 224 nových lietadiel a predikuje, že v roku 2034 prepraví 300 miliónov pasažierov.
Pôsobenie na Slovensku.
Ryanair na Slovensku lieta na 3 letiská: Letisko M. R. Štefánika v Bratislave, Medzinárodné letisko Košice a Letisko Poprad-Tatry. V Bratislave má spoločnosť bázu, operovanú dvomi lietadlami Boeing 737-800.
Z letiska v Bratislave lieta do týchto destinácií: Brusel, Dublin, Kaunas, Leeds, Miláno-Bergamo, Rím, Sofia, Londýn-Stansed, Edinburgh, Trapani, Manchester, Korfu, Eindhoven, Dalaman (Turecko), Palma de Mallorca, Malta, Solún, Alghero, Burgas, Pafos, Lanzarote.
Z letiska v Košiciach lieta do týchto destinácií: Londýn-Stansed, Liverpool, Zadar, Praha, Dublin.
Z letiska v Poprade lieta do týchto destinácií: Londýn-Stansed.
Flotila.
Súčasná flotila.
Flotilu Ryanairu tvoria tieto lietadlá (stav k augustu 2023):
Nehody a incidenty.
Za 37 rokov existencie sa nevyskytli žiadne nehody a úmrtia cestujúcich alebo členov posádky. Podľa Aviation Safety Network má letecká spoločnosť nahlásených trinásť incidentov, pričom posledný sa stal v roku 2023.
Laetare

Laetare sa nazýva 4. nedeľa pôstu, ktorá dostala názov od úvodnej omšovej antifony Laetare Ierusalem – „Raduj sa, Jeruzalem“:
Pretože ide o prvú nedeľu po strede pôstu, má táto nedeľa vyjadrovať nádej na spásu a povzbudiť v období pokánia. Preto i na oltári môžu byť kvety a liturgická farba môže byť ružová.
V minulosti na túto nedeľu pripadalo statio v rímskom kostole Santa Croce in Gerusalemme, jednej zo siedmich patriarchálnych bazilík. Na túto nedeľu pápež žehná Zlatú ružu.
Kvetná nedeľa

Kvetná nedeľa alebo Palmová nedeľa () je pohyblivý kresťanský sviatok, ktorý pripadá na nedeľu pred Veľkou nocou a pripomína slávnostný príchod Ježiša do Jeruzalema. Túto udalosť zaznamenávajú všetky štyri evanjeliá (Mt 21, 1 – 11; Mk 11, 1 – 11; Lk 19, 28 – 40; Jn 12, 12 – 19). Názov sviatku je odvodený od kvetov, ktorými bývajú ozdobené chrámy, resp. od kvitnúcich ratolestí, ktoré sa rozdávajú veriacim počas bohoslužieb a majú pripomínať palmové vetvy, ktorými ľud vítal Ježiša.
Byzantský obrad.
V gréckokatolíckej a pravoslávnej cirkvi patrí do kategórie Pánových sviatkov a tvorí „dvojsviatok“ s Lazárovou sobotou. Je jedným z dvanástich veľkých sviatkov. Nie je súčasťou Veľkého týždňa. Na utierni sa posviacajú ratolesti, ktoré sa potom rozdávajú veriacim. V bohoslužobných textoch sviatku výrazne rezonuje aj udalosť vzkriesenia Lazára. Zároveň je predzvesťou sviatku sviatkov – Paschy (Veľkej noci).
Rímskokatolícka cirkev.
Od vydania slovenského prekladu 3. typického vydania Rímskeho misála sa nazýva "Palmová nedeľa". V rímskokatolíckej cirkvi sa volá aj "Nedeľa utrpenia Pána" ("Dominica de Passione Domini"). Omša sa začína slávnostnou procesiou alebo slávnostným vstupom, v úvode sa posvätia ratolesti (v našich krajoch bahniatka) a nasleduje sprievod na čele s kňazom. Po čítaniach sa spievajú pašie namiesto evanjelia. Palmovou nedeľou sa v liturgii rímskokatolíckej cirkvi začína Svätý týždeň.
Svätý týždeň

Svätý týždeň je pohyblivé obdobie rímskokatolíckeho liturgického roka, a zároveň vrchol liturgického roka. Začína sa vigíliou Palmovej nedele a končí Veľkonočným trojdním umučeného a vzkrieseného Krista. Veľkonočné trojdnie zahŕňa Štvrtok Pánovej večere (resp. Štvrtok Svätého týždňa), Piatok utrpenia Pána a Svätú sobotu. Svätý sa nazýva preto, lebo pri liturgii pripomína vrchol Ježišovho života - jeho smrť a vzkriesenie. Podstatou štvrtka Pánovej večere je spomienka na ustanovenie Oltárnej sviatosti a sviatosti kňazstva.
Jednotlivé dni:
Veľkonočné triduum

Veľkonočné triduum alebo Veľkonočné trojdnie (celým názvom Veľkonočné trojdnie Pánovho umučenia a zmŕtvychvstania) je v rímskokatolíckej cirkvi vrcholom celého liturgického roka. Podľa nového kalendára sa Veľkonočné triduum začína svätou omšou Pánovej večere na Štvrtok Svätého týždňa, pokračuje Piatkom utrpenia Pána a Svätou sobotou, vrcholí vo Veľkonočnej vigílii a končí sa druhými vešperami Nedeľou Pánovho zmŕtvychvstania. 
Pojem prvýkrát použila liturgická reforma v západnom obrade po 2. vatikánskom koncile, ktorá vyčleňuje posledné tri dni Svätého týždňa z vlastnej pôstnej doby. Táto zmena spôsobila napríklad, že sa na Štvrtok Svätého týždňa (Zelený štvrtok), Piatok utrpenia Pána (Veľký piatok) a Svätú sobotu (Biela sobota) naďalej nepoužívajú liturgické rúcha fialovej alebo čiernej farby, ale postupne rúcha zelenej (alebo bielej), červenej a bielej farby.
Vlastným teologickým obsahom týchto dní je veľkonočné tajomstvo vrcholu života Ježiša Krista.
Biela sobota

Biela sobota alebo Veľká sobota alebo Svätá a veľká sobota alebo Svätá sobota () je v kresťanskom kalendári deň pred Veľkonočnou nedeľou. Večer alebo v noci sa slávi Zmŕtvychvstanie Ježiša Krista (Veľkonočná vigília). Názov Biela sobota deň získal zrejme od bieleho rúcha neofytov, ktorí sú krstení pri veľkonočnej vigílii, ktorá však k Bielej sobote nepatrí, alebo môže pochádzať aj z ľudových zvykov veľkého upratovania a bielenia, konaných tento deň pred nedeľou Zmŕtvychvstania. V Rímskokatolíckej cirkvi sa nazýva "Svätá sobota" .
V rímskokatolíckej cirkvi.
V rímskokatolíckej cirkvi je Svätá sobota súčasť Svätého týždňa a veľkonočného tridua. Počas dňa sa nekonajú žiadne veľké obrady ani svätá omša. Výnimkou je okrem liturgie hodín obrad Efeta, ktorým sú katechumeni pripravení na samotný krst. Liturgia hodín sa často koná aj verejne, po nej sa vyloží, resp. odloží Eucharistia v Božom hrobe. V západnej cirkvi je zvykom počas Svätej soboty konať tzv. bdenie pri Božom hrobe. Svätá sobota sa liturgicky končí okamihom začatia obradov nočnej bohoslužby nazvanej Veľkonočná vigília, ktorou sa už začínajú oslavy nedele Zmŕtvychvstania Pána. Táto vigília je niekedy nesprávne nazývala "liturgia Bielej soboty".
Dňom Svätej soboty sa končí pôst (pôstné obdobie ako také však končí omšou svätenia olejov na Štvrtok Svätého týždňa). 
Svätá sobota je tak posledný deň veľkonočného tridua, ktoré sa začína na Štvrtok Svätého týždňa večer, pokračuje Piatkom utrpenia Pána a Svätou sobotou a vrcholí Veľkonočnou vigíliou ústiacou do Nedele Pánovho zmŕtvychvstania.
V gréckokatolíckej cirkvi.
V gréckokatolíckej cirkvi je Veľká sobota posledným dňom Veľkého týždňa. V tento deň sa pripomína Ježišov pohreb, balzamovanie a najmä zostúpenie do podsvetia (hádesu - "ríše mŕtvych"). Ráno sa slávi tzv. "Jeruzalemská (nadhrobná) utiereň". Jej štruktúra pripomína pohreb, nosnými prvkami sú velebenia k 176 veršom najdlhšieho žalmu (žalm 118 podľa Septuaginty) a kánon. Tieto texty sú rozjímaním nad Kristovou smrťou a jej významom pre ľudstvo.
Podvečer sa slávi večiereň s liturgiou sv. Bazila Veľkého. Hlavnou myšlienkou tejto bohoslužby je krst; počas nej je zvykom udeľovať dospelým katechumenom krst, myropomazanie (birmovanie) a eucharistiu. Obsahuje 15 starozákonných čítaní s predobrazmi utrpenia a vzkriesenia Ježiša Krista a tiež s predobrazmi krstu (pôvodne sa krstilo počas týchto čítaní). Texty tejto bohoslužby poukazujú aj na spojenie krstu a Paschy. Medzi čítaním apoštola a evanjelia sa všetky chrámové prikrývky aj rúcha kňazov vymenia - namiesto tmavých (čiernych alebo bordových) sa dávajú svetlé. Pôvodne bola táto bohoslužba súčasťou celonočného bdenia pred Paschou. Niekde sa po jej skončení prečítajú celé Skutky svätých apoštolov.
Je to jediná sobota v roku, keď je predpísaný pôst.
Q.E.D.

Q.E.D. je skratka z . Používa sa na konci matematického dôkazu. V slovenčine sa používa aj rovnoznačná slovenská obdoba „ČBTD” (Čo bolo treba dokázať) alebo symbol štvorca.
Bitka pri Carrhae

Bitka pri Carrhách (53 pred Kr.) bol vojenský konflikt medzi Rímskou ríšou a Partskou ríšou. Bola to jedna z najťažších vojenských porážok, ktorú Rimania utrpeli v období republiky.
Konflikt vyprovokoval rímsky politik Marcus Licinius Crassus, ktorý v roku 60 pred Kr. uzavrel s Gaiom Iuliom Caesarom a Gnaeom Pompeiom prvý triumvirát. V roku 55 pred Kr. zastával po vzájomnej dohode konzulát s Gnaeom Pompeiom a po skončení funkčného obdobia si rozdelili všetci traja sféry vplyvu. Caesar si ponechal Galliu, kde už od roku 59 pred Kr. bojoval proti Keltom, Gnaeus Pompeius si zvolil Hispániu, ale prakticky zostal v Ríme, a Marcus Licinius Crassus si zvolil Východ, kde chcel dosiahnuť vojenské úspechy, aby sa vyrovnal Caesarovi a Pompeiovi. 
V roku 53 pred Kr. Crassus podnikol výpravu na Východe. So siedmimi légiami a s asi 4 000 jazdcami prekročil horný tok Eufratu a neopatrne postupoval do Mezopotámie. Partské vojská pod velením Surenu ho lákali čoraz hlbšie na územie, kde vojsko nemalo dostatok vody. Partské vojsko, ktoré tvorili predovšetkým ľahko vystrojené jazdecké oddiely lukostrelcov a menšia skupina ťažko obrnených katafraktáriov, lákali Rimanov hlboko do vnútrozemia. Nakoniec sa dal Crassus zlákať do bitky pri Carrhách, v ktorej bolo jeho vojsko porazené. Publius Licinius Crassus, syn Marka Licinia Crassa, s menším oddielom vojska uspel s partskými vojakmi, ale po porážke spráchal aj on samovraždu. Následne Parti vylákali Marka Licinia Crassa na mierové rokovania, pri ktorých ho zabili a jeho hlavu priniesli svojmu vládcovi na striebornom podnose. Zvyšky vojska boli porazené, Rimania stratili aj odznaky svojich légií, ktoré sa podarilo získať po rokovaniach až prvému rímskemu cisárovi Augustovi.
Hotel California (skladba)

„Hotel California“ je titulná skladba z rovnomenného albumu od americkej rockovej skupny The Eagles, ktorá vyšla na singli začiatkom roku 1977. 
Song bol v marci roku 1977 jeden týždeň na vrchole rebríčka Billboard Hot 100. Gitarové sólo v skladbe "Hotel California" je umiestnené v hodnotení časopisu Guitar World na ôsmej pozícii medzi 100 najlepšími sólami všetkých čias. Táto skladba získala v roku 1978 cenu Grammy. Časopis "Rolling Stone" dal túto pieseň na 49. miesto zoznamu 500 najlepších skladieb všetkých čias.
Zároveň je táto skladba v Rokenrolovej sieni slávy zaradená do zoznamu 500 skladieb, ktoré ovplyvnili ďalšie smerovanie rock and rollu.
Táto skladba patrí medzi najznámejšie skladby tejto skupiny. Jej autormi sú Don Henley, Glenn Frey a Don Felder. Ako jedna z ich najpopulárnejších piesní patrí dodnes do základného repertoáru koncertných vystúpení a kompilačných albumov. Jej koncertná nahrávka vyšla aj na ich prvom koncertnom albume "Eagles Live" ako aj v akustickej verzii na edícii, ktorú vydali po opätovnom spojení v roku 1994 na CD a videu s názvom "Hell Freezes Over". Verziu z roku 1994 s úvodom zahraným na trúbku hrá spolu osem gitár.
Hlavnou líniou skladby je rozprávanie historky ustatého cestujúceho, ktorý zostal uväznený v hrôzostrašnom hoteli, ktorý sa spočiatku zdal lákavým. Text piesne je metaforou o pôžitkárstve a samodeštrukcii v hudobnom priemysle južnej Kalifornii, kde je Hollywood prirovnávaný k luxusnému hotelu, ktorý spočiatku víta a ponúka splnenie všetkých túžob, no výsledkom je pasca pre ich návštevníkov s ich samodeštruktívnymi požiadavkami. Existuje veľké množstvo "výkladov" obsahu textu tejto piesne, pričom jej tvorcovia vždy hovorili o metafore na vulgárny materializmus a výstrednosť. U. Bäumer venuje tejto piesni i samotnej skupine Eagels celú kapitolu, kde o.i. uvádza: "Text "Hotelu California" naráža pravdepodobne na satanovu církev v San Franciscu. Nacháza sa tam na 
California street. Náhoda? Na ľavej vnútornej strane obalu "Hotelu California" vidno tri otvory, ktoré sa podobajú oknám. V prostrednom "okne" sa dá rozoznať tvár holohlavého Antona S. Sandora LaVey..."
Iný alternatívny výklad obsahu textu piesne hovorí, že ide o popis cesty o nenaplnenej láske a manželstve vedúcemu k rozvodu...
Subkultúra

Subkultúra je súbor kultúrnych prvkov typických pre menej kultúrne vyhranené sociálne skupiny alebo spoločenstvá, odlišujúce sa od dominantnej (oficiálnej, hlavnej) kultúry.
Mokotów

Mokotów je husto zaľudnený mestský obvod vo Varšave. Je sídlom mnohých zahraničných veľvyslanectiev a spoločnosti. Iba malá časť je mierne industrializovaná, väčšina územia je tvorená parkmi a zelenými plochami. Hlavná ulica Mokotowa je ulica Puławska, jedna z najdlhších ulíc vo Varšave. Cez Mokotow prebieha modrá linka Metra zo stanicami Służew, Wilanowska, Wierzbno, Racławicka, Pole Mokotowskie.
Má rozlohu a žije tu 221 000 obyvateľov (2003).
Sergejs Žoltoks

Sergejs Žoltoks, (* 2. december 1972, Riga, Lotyšsko – † 3. november 2004, Minsk, Bielorusko) bol lotyšský profesionálny hokejista, ktorý hral 10 sezón v NHL za Boston Bruins, Ottawa Senators, Montreal Canadiens, Edmonton Oilers, Minnesota Wild a Nashville Predators.
Externé odkazy.
Otto Berger

Doc. Ing. Otto Berger CSc. (* 14. júl 1938, Bošany † 6. august 2023, Bratislava) bol generálny riaditeľ stávkovej kancelárie Niké, s. r. o. a univerzitný pedagogicko-výskumný pracovník. 
Životopis.
Pôvodným povolaním bol elektrotechnik. Venoval sa najmä svetelno-technickým projektom a svetelným plastikám, za realizáciu ktorých získal množstvo ocenení. 
Stávkovú spoločnosť Niké založil koncom januára 1991. Roku 1992 získal ocenenie manažér roka a v dalších rokoch viacero podobných ocenení.&lt;br&gt;
V rebríčku najbohatších Slovákov sa po prvýkrát objavil roku 2019. Roku 2022 sa spolu so synom Romanom umiestnili na 23. priečku s odhadovaným majetkom v hodnote 180 miliónov eur.
Osobný život.
Jeho manželkou bola Eva Grožajová-Bergerová († 2017), bývalá česko-slovenská krasokorčuliarka. Ich syn Ing. Roman Berger je konateľom stávkovej spoločnosti Niké.
Nemecký krátkosrstý stavač

Nemecký krátkosrstý stavač je plemeno psa uznané v FCI v skupine 7 pod číslom 119. Je to všestranný, rýchly a vytrvalý stavač s vynikajúcim nosom a patrí medzi najrozšírenejšie lovecké plemená v Európe.
Vzhľad.
Nemecký krátkosrstý stavač je ušľachtilý, harmonický pes so stavbou tela zodpovedajúcou požadovanému výkonu. Má dlhú, priestrannú a širokú tlamu uspôsobenú uchopiť a priniesť zver. Hlava nie je príliš ľahká ani ťažká, mohutnosťou zodpovedá veľkosti tela a pohlaviu. Oči strednej veľkosti majú tmavohnedú farbu. Pomerne vysoko nasadené, široké uši chránia zvukovod, špička ucha by mala siahať približne pri kútiku tlamy. Nemali by sa stáčať. Krk je úmerný stavbe tela. Má dlhý, v bedrovej časti sa zvažujúci chrbát. Telo je dostatočne osvalené. Chvost, ktorý sa vo väčšine krajín kupíruje , je široký pri koreni. V hustom poraste totiž ľahko dochádza k poraneniam chvostových stavcov, čo je pre psa veľmi nepríjemné. Pre krátkosrstého nemeckého stavača sú charakteristické svalnaté, dobre zauhlené končatiny, ktoré mu umožňujú plynulý a elegantný pohyb. 
Krátka srsť chráni psa pred nepriaznivým počasím, ale aj pred drobnými poraneniami, ktoré by mohol spôsobiť pichľavý porast. Štandard povoľuje niekoľko kombinácií hnedej a bielej a čiernej a bielej farby. 
Temperament.
Nemecký krátkosrstý stavač je typický pracovný pes s vynikajúcimi loveckými vlohami a ochotou pracovať. Je to vyrovnané plemeno, dobre ovládateľné a cvičiteľné. Je to dôstojný a inteligentný pes. Keďže je to výlučne pracovné plemeno, nehodí sa na chov výlučne ako rodinný pes.
Pôvod.
Nemecký krátkosrstý stavač bol vyšľachtený v Nemecku v 18. storočí zo starošpanielskeho stavača , ktorý sa do Nemecka dostal cez Holandsko v 17. storočí. Pri šľachtení tohto plemena boli zrejme použité aj rôzne duriče a farbiare ako foxhound a bloodhound. Prvé nemecké stavače sa však od dnešných značne líšili a to ako v exteriéri tak v temperamente. Boli to ťažšie psy, ktoré sa hodili pre prácu na stope a vo vode ako pre prácu na poli. 
Koncom 19. storočia boli prikrížené elegantné anglické stavače, ktoré sa v tomto období dostali do Nemecka. Vďaka cieľavedomému výberu vznikol ľahší typ stavača s vynikajúcim nosom a schopnosťami zahrňujúcimi spoľahlivé prinášaním, rýchle dohľadávanie a pevné vystavovanie.
V roku 1879 zasadala v Hannoveri zvláštna komisia, ktorá vypracovala štandard plemena nemeckého krátkosrstého stavača. Tento štandard platí s drobnými zmenami dodnes. V roku 1880 vznikol prvý klub nemeckých krátkosrstých stavačov a o 17 rokov neskôr bola založená plemenná kniha.
Groznyj

Groznyj (rus. "Грозный"; čeč. "Соьлж-ГІала") je hlavné mesto Čečenska, nachádza sa v južnom Rusku. Mesto malo v roku 2002 210 720 obyvateľov. Mesto bolo založené ako ruská vojenská pevnosť "Groznaja" (hrozná) v roku 1818 pri brehoch rieky Sunža Tereckými kozákmi. V decembri 1869 bola pevnosť premenovaná na Groznyj.
Mesto bolo ťažko poškodené počas prvej a druhej svetovej vojny, rovnako aj počas prvej čečenskej vojny.
Megadeth

Megadeth je americká thrash metalová skupina založená a vedená Daveom Mustainom. Svoju slávu získala v 80. rokoch krátko po jej vytvorení v roku 1983, čím je často zaraďovaná ako jedna z „big four of thrash metal“, spolu s Metallicou, Anthraxom a Slayerom. V roku 2017 premenili svoju celkovo 12-stu nomináciu Grammy awards na víťazstvo za skladbu Dystopia.
Členovia skupiny.
Dave Mustaine – spev, gitara (1983 – 2002, 2004 – súčasnosť)
Teemu Mäntysaari  – gitara, vokály (2023 – súčasnosť)
Dirk Verbueren – bicie (2016 – súčasnosť)
James Lomenzo - basgitara, vokály (2007 - 2010, 2021 - súčasnosť)
Predcházajúci členovia.
Gitaristi:
Basgitaristi:
Bubeníci:
Stanislav Piętak

Mgr. Stanislav Piętak, PhD. (* 18. marec 1946, Smilovice) je český evanjelický teológ, farár, univerzitný pedagóg a emeritný biskup Sliezskej cirkvi evanjelickej augsburského vyznania. 
Život.
V rokoch 1967 až 1971 študoval na Evanjelickej bohosloveckej fakulte Univerzity Komenského v Bratislave a na Kresťanskej teologickej akadémii vo Varšave. Od roku 1971 pôsobil v duchovenskej službe Sliezskej cirkvi evanjelickej a. v., v zboroch:
Počas komunistického režimu bol perzekvovaný. 
Bol činný tiež na Pedagogickej fakulte Ostravskej univerzity, kde stál na čele Katedry kresťanskej výchovy od roku 1993 až do začlenenia uvedenej katedry do Katedry spoločenských vied v roku 2003. V roku 2000 získal na Evanjelickej bohosloveckej fakulte v Bratislave doktorát na základe obhájenia dizertačnej práce na tému "Duchovná zrelosť ako výzva na konfirmačnú prípravu". Od roku 2005 zastával funkciu predsedu Rady Cirkevnej základnej školy v Třinci, ktorá nadväzuje na činnosť kresťanských tried na Fakultnej ZŠ v Třinci (1994 – 2003). Bol tiež členom Rady Evanjelikálneho teologického seminára v Prahe.
V novembri 2006 bol synodou SCEAV zvolený za biskupa. V roku 2007 odoprel podpísať dokument "Charta Oecumenica", pretože sa domnieval, že signatárov zaväzuje k smerovaniu, ktoré sa rozchádza v základných otázkach s augsburským vyznaním. V roku 2009 sa v otvorenom liste vyjadril proti uznaniu homosexuálneho partnerstva v Evanjelickej luteránskej cirkvi v Amerike. Jeho funkčné obdobie v úrade biskupa uplynulo 18. marca 2011. 
Potom, čo opustil úrad biskupa, začal v roku 2011 pracovať v zbore v Bystrici nad Olšou. 
Biskup Piętak je ženatý; z manželstva s Annou má dcéru Magdalenu a synov Martina, Tomáša a Pavla. Jeho zaťom je Jiří Chodura.
Białołęka

Białołęka je mestský obvod vo Varšave v severnej časti mesta. Má rozlohu 74 km² a žije tu 64-tisíc obyvateľov.
Wilanów

Wilanów je mestská štvrť vo Varšave v Poľsku. Nachádza sa tu Wilanowský palác, tzv. Poľský Versailles a druhé sídlo poľských kráľov.
Mulč

Mulč je označenie pre materiál navrstvený na povrchu pôdy. Dôvody aplikácie mulču môžu byť rôzne. Mulč dokáže:
Mulč je najčastejšie organický materiál, ale nemusí to tak byť vždy. Môže byť trvalý (napr. plastová fólia) alebo dočasný (napr. kôra). Mulč sa môže využiť na pokrytie pôdy okolo rastlín alebo aj na zakrytie holej pôdy. Mulč pozostávajúci z kompostu alebo hnoja sa prirodzene zapracuje do pôdy pôsobením dážďoviek a iných pôdnych organizmov. Tento proces sa využíva ako v komerčnom poľnohospodárstve tak aj v súkromných záhradách a keď sa správne aplikuje, dokáže výrazne vylepšiť úrodnosť pôdy.
Neoklasicizmus (hudba)

Neoklasicizmus (z gréc./lat.) je štýlová orientácia v hudbe 20. storočia, reakcia na subjektivisticky zameranú neskororomantickú hudbu. Nadväzuje na estetický ideál, kompozičnú techniku a charakteristické výrazové prostriedky skladateľov 18. storočia, predovšetkým Wolfganga Amadea Mozarta (1756-1791) a Josepha Haydna (1732-1809), menej na Ludwiga van Beethovena (1770-1827); prípadne na predklasických skladateľov - Bachových synov, Giovanni Batistu Pergolesiho (1710-1736); v širšom zmysle slova na majstrov hudobného baroka Johanna Sebastiana Bacha (1685-1750), Antonia Vivaldiho (1678-1741), Arcangela Corelliho (1653-1713), Georga Friedricha Händla (1685-1759). 
Neoklasicizmus charakterizujú tieto výrazné "znaky":
Toto snaženie vyvrcholilo v tvorbe skladateľov: Sergeja Sergejeviča Prokofieva (1891-1953), Igora Stravinského (1882-1971), Alfréda Casellu (1883-1947), Paula Hindemitha (1895-1963), Bohuslava Martinu (1890-1959), Erika Satieho (1866-1925).
Angelo Sodano

Angelo Sodano (* 23. november 1927, Isola d’Asti, Taliansko - † 27. máj 2022, Rím, Taliansko) bol taliansky kardinál, štátny sekretár Svätej stolice vo Vatikáne a emeritný dekan kardinálskeho kolégia.
Životopis.
Jeho otec Giovanni Sodano bol v rokoch 1948 – 1963 poslancom talianskeho parlamentu za kresťansko-demokratickú stranu. Študoval teológiu v kňazskom seminári diecézy Asti, neskôr pokračoval v štúdiu na Pápežskej lateránskej univerzite a Pápežskej diplomatickej akadémii v Ríme. Získal doktorát z kanonického práva. Za kňaza ho vysvätil biskup diecézy Asti Umberto Rossi 23. septembra 1950. Po vysviacke pôsobil v pastoračnej službe v diecéze Asti, taktiež vyučoval v miestnom kňazskom seminári. Neskôr pôsobil na nunciatúrach v Ekvádore, Uruguaji a Čile. V rokoch 1968 – 1977 bol úradníkom Rady pre verejné záležitosti cirkvi.
Zomrel v piatok 27. mája 2022.
Biskup a kardinál.
V roku 1977 ho pápež Pavol VI. menoval za titulárneho arcibiskupa Nova Caesaris a apoštolského nuncia v Čile. Biskupskú vysviacku mu dňa 15. januára 1978 udelil kardinál Antonio Samorè, vatikánsky knihovník a archivár. Spolusvätiteľmi boli arcibiskup Agostino Casaroli, sekretár Rady pre verejné záležitosti cirkvi a neskorší štátny sekretár a biskup z Asti Nicola Cavanna. Jeho pôsobenie sa prekrývalo s diktatúrou Augusta Pinocheta. Počas návštevy pápeža Jána Pavla II. v Čile sprostredkoval stretnutie s opozicionistami na nunciatúre. V roku 1988 sa stal sekretárom Rady pre verejné záležitosti cirkvi, neskôr, po reorganizácii Rímskej kúrie sekretárom Sekcie pre vzťahy so štátmi. 1. decembra 1990 sa stal vatikánskym štátnym pro-sekretárom (riadnym sekretárom po menovaní za kardinála). 
Pápež ho menoval za kardinála s titulárnym kostolom S. Maria Nuova 28. júna 1991.
Počas svojho pôsobenia ako štátny sekretár v rokoch 1991 – 2006 bol Sodano pápežským legátom pri mnohých príležitostiach na celom svete (napr. pri pohreboch Matky Terezy či prezidenta Ronalda Reagana. V roku 1994 bol menovaný kardinálom biskupom (najvyššia trieda kardinálov) suburbikárnej diecézy Albano. V roku 2002 sa stal prodekanom kardinálskeho kolégia. V roku 2005 sa ako volič zúčastnil konkláve, na ktorom bol zvolený pápež Benedikt XVI.. Keďže bol za pápeža zvolený aktuálny dekan kardinálskeho kolégia, pripadla Sodanovi ako prodekanovi povinnosť spýtať sa novozvoleného pápeža, či prijíma voľbu a pod akým menom bude spravovať cirkev. Pri ceremónii začiatku pontifikátu dal novému pápežovi na prst rybársky prsteň a zložil mu sľub vernosti. 27. apríla 2005 bol zvolený za dekana kardinálskeho kolégia a zároveň kardinála biskupa Ostie. 15. septembra 2006 ukončil svoje pôsobenie vo funkcii štátneho sekretára. 
Po odstúpení pápeža Benedikta XVI. v roku 2013 zvolal kardinálov na konkláve a odslúžil slávnostnú omšu pred jeho začiatkom. Ako volič sa ho však už nezúčastnil. Pri ceremónii začiatku pontifikátu dal novému pápežovi Františkovi na prst rybársky prsteň a zložil mu sľub vernosti.
Praga-Północ

Praga Północ (v preklade "Severná Praga") je mestský obvod vo Varšave nachádzajúci sa v centrálnej časti mesta. 
Praga je jedna z najstarších štvrtí vo Varšave, jej územie bolo k Varšave pripojené koncom 18. storočia. V roku 1945 bola rozdelená na časti Praga Północ and Praga Południe.
Má rozlohu 11,4 km² a žije tu 93-tisíc obyvateľov.
Optické rozoznávanie znakov

Optické rozoznávanie znakov alebo OCR (z angl. "Optical Character Recognition") je metóda umožňujúca preklad obrazu (grafiky) tlačených alebo písaných znakov do textovej, editovateľnej formy napr. do ASCII znakov abecedy. Typickým príkladom je zoskenovaný text (čo je vlastne len obrázok znázorňujúci text) a jeho preklad do strojovej formy použiteľnej a editovateľnej v textovom editore. V minulosti sa využívali rôzne metódy rozoznávania znakov napr. optické, dnes sa na tento účel používa výhradne výpočtová technika.
OCR technológie sa nepoužívajú len na rozoznávanie textu, ale napr. aj na rozoznávanie notového zápisu, špeciálnych znakov (napr. na bankovkách pre zvýšenie bezpečnosti), rozoznávanie správnosti podpisu a pod.
OCR softvér.
OCR softvér je program umožňujúci rozoznanie jednotlivých znakov v texte. Zahŕňa v sebe prvky umelej inteligencie a strojového videnia, ako aj lingvistické prvky kontrolujúce správnosť preložených slov a viet. Od zložitosti softvéru záleží aj presnosť výstupu. Samostatnou kapitolou sú softvéry schopné rozoznávať rukou písaný text, obvykle vybavené schopnosťou naučiť sa formu a štýl rukopisu, s prispôsobením na meniacemu sa sklonu a rôznej veľkosti písma.
U OCR softvéru je obvykle potrebné nastaviť jazyk v ktorom je text napísaný, napr. slovenčina, angličtina ..., aby správne vyhodnotil diakritické znaky, a aby pre výstupný text použil správny jazykový slovník. Jednoduché OCR softvéry sú bežnou súčasťou softvérového vybavenia skenerov, alebo sa predávajú ako samostatné produkty.
Známe OCR softvéry:
a iné.
Praga-Południe

Praga Południe (v preklade "Južná Praga") je mestský obvod vo Varšave na východnom nábreží rieky Visla. Je súčasťou väčšieho regiónu Praga, ktorý zahŕňa staršie predmestia východne od rieky. 
Má rozlohu 22,4 km² a žije tu 180-tisíc obyvateľov.
Rembertów

Rembertów je mestský obvod vo Varšave. V rokoch 1939 až 1957 to bolo samostatné mesto, ktoré bolo k Varšave pričlenené ako súčasť obvodu Praga Południe. Medzi rokmi 1994 a 2002 predstavoval samostatnú oblasť "Warszawa-Rembertów". V 40. rokoch tu bolo väzenie v správe nacistov a neskôr Sovietov.
Má rozlohu 19,30 km² a v roku 2004 tu žilo 21 893 obyvateľov. Je riedko obývaný, viac ako 30 percent plochy zaberajú lesy. Časť tvorí prírodnú rezerváciu Kawęczyn.
Má tu sídlo Akadémia národnej obrany, ktorá bola založená v roku 1947 ako Akadémia hlavného štábu.
Żoliborz

Żoliborz je mestský obvod vo Varšave v severnej časti mesta. Nachádza sa priamo severne od centra mesta, na ľavom brehu rieky Visla. Má rozlohu 8,5 km² a asi 50-tisíc obyvateľov. Je to jeden z najmenších varšavských obvodov.
Diesel

Diesel môže byť:
Zoznam najvyšších budov v Krakove

Toto je zoznam výškových budov v Krakove.
Kostol svätej Alžbety (Veľké Bielice)

Kostol svätej Alžbety leží vo Veľkých Bieliciach (časť mesta Partizánske). 
Jeho výstavba začala v roku 1723 za Pavla Leopolda Medňanského a z väčšej časti bol dokončený v roku 1759 za prispenia barónky Anny Márie Medňanskej. Nosné oblúky mala iba svätyňa, chrámová loď zostala otvorená do roku 1777. Spočiatku boli dva zvony umiestnené v drevenej zvonici vedľa kostola. Počas prvej svetovej vojny boli zvony zhabané pre účely armády. V roku 1799 a v roku 1902 bol kostol rekonštruovaný. Steny sa spevnili a zvýšili o 2,5 m. Na pamiatku rekonštrukcie je vo vchode umiestnená mramorová tabuľa.
Pri prestavbe na začiatku 20. storočia bol kostol „okrem veže zborený a znovupostavený v neoromán.[skom] slohu.“
Vedľa kostola sa nachádza cintorín a neďaleko je aj fara. Pôvodná budova bola postavená na močaristom teréne, kňazi tu mali neustále problémy s vlhkosťou. V roku 1763 bola vybudovaná nová fara z nepálenej tehly, na ktorú prispeli veriaci. Tá však bola aj napriek mnohým opravám zdemolovaná a na jej základoch vyrástla v roku 1897 terajšia budova.
Kostol je zasvätený sv. Alžbete Uhorskej, dcére uhorského kráľa Ondreja II. z rodu Arpádovcov.
Moldoveanu

Moldoveanu alebo je najvyšší vrch Rumunska. Jeho vrchol je v nadmorskej výške 2 544 m n. m. a je tak 16. najvyšší vrch Karpát. Moldoveanu leží zhruba uprostred horského pásma, ktoré tvorí pohorie Fagaraš ().
Prístup.
Najčastejšie využívaná cesta na vrchol Moldoveanu vedie cez vrch Vistea Mare (2 527 m n. m.), po ceste vedúcej z Podragu, Sambata, alebo údolím Vistea.
Targówek

Targówek je mestský obvod vo Varšave v severnej časti mesta. Tvorí ho obytná a priemyselná časť. Asi 30 percent rozlohy tvoria mestské parky, napríklad Lasek Bródnowski, Park Bródnowski a Park Wiecha vo východnej časti mesta. V rokoch 1994 až 2002 to bola samostatná obec.
Susedí s obvodom Praga Północ na západe, Białołęka na severe, Rembertów, Ząbki a Marki na východe a Praga Południe na juhu. Má rozlohu 24,37 km² a žije tu 124 316 obyvateľov (2003).
Ursynów

Ursynów je najjužnejší mestský obvod vo Varšave. S rozlohou 44,6 km² je to tretí najväčší obvod, zaberá plochu 8,6 percent rozlohy mesta. Žije tu 137 000 obyvateľov a je to jeden z najrýchlejšie rastúcich obvodov Varšavy. Takmer 25 percent obyvateľstva má menej ako 18 rokov.
V oblasti Ursynowa sa nachádza najväčšia prírodná rezervácia na území Varšavy, Las Kabacki.
Wesoła

Wesoła je mestský obvod vo Varšave od 27. októbra 2002. Nachádza sa v juhozápadnej časti mesta. Mestské výsady získala 17. decembra 1968. Vtedy mesto obsahovalo časti Wola Grzybowska, Wesoła, Groszówka, Grzybowa, Zielona a Stara Miłosna. Rozvoj lokality prebiehal kvôli jej polohe a 3 dôležitým cestám.
Dnes má rozlohu 22,6 km² a žije tu 18 482 obyvateľov (2003).
Włochy

Włochy sú mestský obvod vo Varšave, ktorý sa nachádza v juhozápadnej časti mesta. Susedí s obvodmi Bemowo a Wola na severe, Ochota a Mokotów na východe, Ursus a Ursynów na juhu.
Slovo "Włochy" v poľštine je plurál a znamená "Taliansko". Obvod má rozlohu 28,63 km² a žije tu 36 276 obyvateľov (2003).